Pales
Vide etiam paginam fere homonymam: 49 Pales Pales (Palis, f.) apud antiquos Romanos erat dea pascuorum et pastoriciae artis. Itaque Vergilius poeta eam bis invocat in tertio libro Georgicon, cum de armentis boum et equorum vel de gregibus caprarum et ovium agitur. Feriae huius deae, Parilia vel Palilia nomine, die 21 Aprilis celebrabantur, qui dies etiam dies natalis urbis Romae habebatur. Quod argumento fuit eruditis hominibus qui Palatini montis nomen a dea Pale dictum volunt. In hoc colle enim "Roma quadrata" vel "Roma Romulea" a pastoribus condita erat. Nonae Iuliae (7 Iulii) quoque fortasse in honorem eiusdem deae, necnon alterius eiusdem nominis, feriatae fuerunt : nam in Fastis Antiatibus sub hoc die rubricatis litteris legitur : "PALIBVS II". Rure signa lignea Palis fiebant, quibus lacte aspersis placabatur dea. Liba de milio quotannis ei offerebant et acervi stipulae accendebantur, quos pastores fortiter triplici saltu transiliebant. Templum quoque deae dedicatum est post bellum adversus Sallentinos (267 a.C.n.), pretium victoriae : de quo plura nescimus. Haec verba nomini deae apposita sunt a poetis : alma, domina pastorum, fecunda, magna, placida, sancta, silvicola, veneranda.